EXPUNERE DE MOTIVE

1.CONTEXT

•Temeiurile și obiectivele propunerii

Obiectivele politice principale ale acestei Comisii sunt crearea de locuri de muncă, creștere economică și investiții, și, în acest context, tranziția către o energie curată pentru toți europenii. Acestea sunt susținute de un plan de investiții care vizează reindustrializarea Europei pe baza unor noi modele de afaceri și tehnologii de vârf. Pe termen mediu și lung, obiectivul este de a se ajunge la o economie circulară cu emisii scăzute de dioxid de carbon.

În domeniul transporturilor, în special în ceea ce privește camioanele, autobuzele și autocarele, și anume vehiculele grele, viziunea Comisiei este să asigure că cetățenii și întreprinderile din Europa au acces la o mobilitate echitabilă, durabilă și competitivă.

Emisiile de CO2 și consumul de combustibil al vehiculelor grele noi introduse pe piața UE nu au fost până în prezent certificate și nici nu sunt monitorizate și raportate. Acest deficit de informații generează următoarele trei provocări în ceea ce privește vehiculele grele:

(1)Oportunități ratate de a concepe politici menite să reducă factura la combustibil pentru operatorii de transport: Costurile cu combustibilul pentru operatorii de transport de marfă ar putea depăși un sfert din cheltuielile lor de funcționare, iar gradul de eficiență a consumului de combustibil ar fi criteriul lor absolut pentru achiziții. Dacă eficiența în ceea ce privește consumul de combustibil al vehiculelor grele s-a îmbunătățit în cursul ultimelor decenii, multe din cele peste o jumătate de milion de companii de transport, care sunt în mare parte IMM-uri, nu au încă acces la informații standardizate pentru a evalua tehnologiile eficiente din punctul de vedere al consumului de combustibil, pentru a compara camioanele astfel încât să ia cele mai bune decizii de cumpărare, în cunoștință de cauză, și să își reducă costurile cu combustibilul. De-a lungul timpului, lipsa economiilor de combustibil a condus, cumulativ, la creșterea dependenței UE de importurile de combustibili fosili și, prin urmare, reprezintă o ocazie pierdută de a reduce importurile de combustibil.

(2)Creșterea concurenței între producătorii de vehicule: În 2015, conform datelor din sector, exporturile de camioane au generat un excedent al balanței comerciale de 5,1 miliarde EUR. Sectorul producției de vehicule grele din UE reprezintă o parte din industria autovehiculelor, care generează 12,1 milioane de locuri de muncă directe și indirecte în Europa (5,6 % din totalul locurilor de muncă din UE). Producătorii de vehicule grele din UE se confruntă cu o creștere a presiunii concurențiale la nivel mondial. Piețe importante, precum Statele Unite, Canada, Japonia și China au pus în aplicare în ultimii ani măsuri de certificare și de asigurare a eficienței în ceea ce privește consumul de combustibil sub forma unor standarde privind consumul de combustibil și/sau privind emisiile, în vederea stimulării inovării și a unei îmbunătățiri rapide a eficienței vehiculelor. Piața autobuzelor de oraș se confruntă cu o concurență crescândă în domeniul vehiculelor electrice, în special din partea producătorilor chinezi. Acest sector va trebui să țină pasul cu evoluțiile tehnologice de pe aceste piețe pentru a-și păstra poziția actuală de pe piață.

(3)O barieră în calea instituirii de politici de reducere a emisiilor de gaze cu efect de seră (GES) în sectorul vehiculelor grele: Sectorul vehiculelor grele din UE reprezintă o sursă importantă de emisii de GES. În 2014, emisiile de GES generate de vehiculele grele au reprezentat 5 % din emisiile totale ale UE, o cincime din totalul emisiilor produse de sectorul transporturilor și aproximativ un sfert din emisiile generate de transportul rutier. Între 1990 și 2014, emisiile totale de GES provenite din sectorul transporturilor a crescut cu 20 %, iar emisiile datorate vehiculelor grele au crescut cu 14 %. În absența unor măsuri suplimentare, emisiile de dioxid de carbon (CO2) datorate vehiculelor grele vor crește cu până la 10 % între 2010 și 2030. În același timp, UE a stabilit obiective ambițioase pentru reducerea GES până în 2030, la care trebuie să contribuie și sectorul transporturilor. UE are un obiectiv general pentru 2030 de reducere a emisiilor pe plan intern cu cel puțin 40 % față de nivelurile din 1990. Acesta a fost împărțit, într-un mod eficient din punctul de vedere al costurilor, în reduceri până în 2030 față de nivelurile emisiilor din 2005, de 43 % pentru emisiile provenite din schema UE de comercializare a certificatelor de emisii (ETS) și de 30 % pentru sectoarele neaflate sub incidența ETS, care includ transporturile. În plus, emisiile generate de transporturile din statele membre variază între 21 % și 69 % din totalul emisiilor naționale în sectoarele neaflate sub incidența ETS care intră în domeniul de aplicare al Regulamentului privind partajarea eforturilor. Deși nu au fost stabilite obiective sectoriale pentru 2030, domeniul transporturilor va trebui să-și aducă contribuția la realizarea obiectivului de reducere a emisiilor pentru sectoarele neaflate sub incidența ETS, în temeiul Regulamentului privind partajarea eforturilor, împreună cu sectoarele construcțiilor, agriculturii și deșeurilor.

Acesta este motivul pentru care Comisia a întreprins acțiuni menite să abordeze acest deficit de informații.

În primul rând, Comisia a elaborat un program de simulare — Instrument de calculare a consumului de energie al vehiculelor (Vehicle Energy Consumption calculation Tool ,VECTO) — cu scopul de a calcula consumul de combustibil și emisiile de CO2 ale vehiculelor grele noi într-un mod comparabil și eficient din punctul de vedere al costurilor.

În al doilea rând, Comisia a propus un nou regulament privind determinarea emisiilor de CO2 și a consumului de combustibil pentru vehiculele grele noi (așa-numitul regulament de certificare) în temeiul legislației în vigoare privind omologarea de tip. În aplicarea Regulamentului Comisiei privind certificarea, va trebui efectuată o simulare a emisiilor de CO2 și a consumului de combustibil cu ajutorul VECTO pentru fiecare nou vehicul greu care intră în domeniul său de aplicare și care este introdus pe piața UE. Producătorii de vehicule vor efectua ei înșiși simularea pe baza datelor de intrare certificate ale componentelor vehiculului și a unui proces certificat de colectare, gestionare și aplicare a unor astfel de date de intrare.

Certificarea va aborda parțial deficitul de informații identificat. Informațiile privind performanța unui anumit vehicul vor fi puse doar la dispoziția cumpărătorului individual al vehiculului respectiv și a autorităților naționale din țara unde este înmatriculat vehiculul.

În al treilea rând, Comisia propune în prezent să se monitorizeze și să se raporteze emisiile de CO2 generate de vehiculele grele noi care fac obiectul procedurii de certificare, în vederea acoperirii deficitului de informații și a asigurării unei transparențe totale a pieței. Prin acest al treilea pas, ar fi monitorizate, raportate și publicate la nivelul UE toate datele relevante calculate de către producători în conformitate cu metodologia de certificare. În acest mod, datele ar fi puse la dispoziția tuturor părților interesate.

Acest lucru ar oferi operatorilor de transport acces la informații referitoare la performanțele camioanelor de mărci diferite cu caracteristici similare, care să le permită să ia decizii de achiziționare bazate pe o informare mai bună.

Producătorii de vehicule ar putea să compare performanțele vehiculelor lor cu cele ale altor mărci, ceea ce duce la o motivație mai puternică pentru inovare.

Autoritățile publice ar avea acces la informații complete pentru elaborarea și punerea în aplicare a politicilor de promovare a camioanelor mai eficiente din punctul de vedere al consumului de combustibil, de exemplu, prin impozitare și taxarea utilizatorilor rutieri. Acest fapt nu ar fi posibil în alte condiții întrucât statele membre ar avea acces numai la datele VECTO privind vehiculele înmatriculate pe teritoriul lor. În fine, ar permite o analiză a datelor, de exemplu, în scopul de a se evalua nivelul de pătrundere al anumitor tehnologii.

Acesta este, de asemenea, un pas necesar pentru implementarea și asigurarea punerii în aplicare a viitoarelor standarde de emisii de CO2 pentru vehiculele grele. Un sistem de monitorizare și de raportare este deosebit de necesar pentru evaluarea respectării unor astfel de standarde în viitor, astfel cum este cazul pentru autoturisme și camionete.

•Coerența cu dispozițiile deja existente în domeniul de politică vizat